חוק נכסים של נספי השואה והטבות לניצולי שואה נזקקים (תיקוני חקיקה), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2675, עמ' 68, 2017-12-28T00:00:00+02:00
מטרת החוק היא להבטיח המשך סיוע כלכלי לניצולי שואה לאחר פירוק החברה לאיתור ולהשבת נכסים של נספי השואה. מטרתה של החברה הייתה לאתר נכסים בישראל של נספי השואה ולהשיבם ליורשיהם החוקיים, או להעבירם לצורך סיוע לניצולי שואה נזקקים ולהנצחת השואה, במקרה שלא אותרו יורשיהם החוקיים. הסיוע שניתן על-ידי החברה עד לפירוקה, היה בשיעור של 11,000 שקלים חדשים בכל רבעון. המחוקק קבע כי בפירוקה של החברה יועבר חלק מהנכסים המוחזקים בידי החברה לניהולו של האפוטרופוס הכללי לצורך המשך הטיפול בהשבתם ליורשים, וחלק מהנכסים יועבר למפרק החברה לצורך מימוש והפניה של הכסף למטרות סיוע והנצחה. בשל החשש שהכסף שיוותר מהסדר זה לא יספיק לצורך המשך סיוע לניצולי השואה, נקבע כי הרשות לזכויות ניצולי שואה במשרד האוצר תשלם לניצולי השואה מענק שיהיה בשיעור זהה למענק שקיבלו ניצולי השואה טרם פירוק החברה. 
כן מסדיר החוק את העברת הכספים שימומשו מנכסי החברה שלא נמצאו להם יורשים חוקיים, ממפרק החברה לאוצר המדינה, בניכוי 4% מתוכם שישמשו לצורכי הנצחה.